春雨寒甚作長句
作者：陳造
朝代：宋

paragraphs: 白龍天飛宜莫測，吳儂解數歸消息。
年年青帝發生時，似妬園林春動色。
西山龍母誕彌月，歸覲親顔供子職。
壽觴瓊醴俗共傳，玉鱗素鬐誰所覿。
酸風鼓寒苦霧塞，行人縮頭欲僵立。
蛟鼉凍蟄大水拔，更問嬌紅并眉白。
閉門三夜淙簷雨，起視溪流高數尺。
去年夏秋走祈禜，雲電收藏日血赤。
農家倚鋤望眼穿，白汗呀流地龜拆。
天可問，曷不遣，兩龍此時會生日。